Oikeusministeriö Muistio/LUONNOS

Lainvalmisteluosasto

Lainsäädäntöneuvos Assi Salminen 1.6.2018

Valtioneuvoston asetus etu- ja sukunimistä

**Yleistä**

Etu- ja sukunimilaki (946/2017) tulee voimaan 1.1.2019. Laissa säädetään muun muassa menettelystä etu- ja sukunimiä ilmoitettaessa ja nimiä muutettaessa, toimivaltaisista viranomaisista nimiä koskevissa asioissa sekä nimiasioiden kansainvälisliitännäisistä kysymyksistä.

Lailla kumotaan nimilaki (694/1985) sekä sen nojalla annetut asetukset. Voimassa oleva nimiasetus (254/1991) sekä asetus nimilautakunnasta (804/1985) kumoutuvat näin ollen 1.1.2019.

Etu- ja sukunimilakiin sisältyvien valtuutussäännösten nojalla voidaan valtioneuvoston asetuksella antaa tarkempia säännöksiä nimilautakunnasta, sen tehtävistä ja lausuntomenettelystä, nimiasioissa käytettävistä lomakkeista ja niiden kaavojen vahvistamisesta, uudisnimistä tiedottamisesta sekä toimivaltaisesta viranomaisesta kansainvälisliitännäisessä lainvalintakysymyksessä.

**Toimivalta**

Valtioneuvoston asetus etu- ja sukunimistä annetaan etu- ja sukunimilain 21 §:n 3 momentin, 29 §:n 3 momentin, 30 §:n 3 momentin, 35 §:n 3 momentin ja 46 §:n nojalla.

**Yksityiskohtaiset perustelut**

1 § Nimilautakunnan tehtävät

Asetuksen 1 §:ssä säädettäisiin nimilautakunnan tehtävistä. Ensimmäisessä momentissa korostettaisiin lautakunnan tehtävää etu- ja sukunimilain soveltamisen yhtenäisyyden varmistamisessa ja todettaisiin, että lautakunnan ensisijainen tehtävä on laissa säädetty lausuntojen antaminen maistraateille.

Pykälän toisessa momentissa säädettäisiin lautakunnan muista tehtävistä. Lautakunnan tehtävänä on ehdotuksen mukaan seurata etu- ja sukunimeä koskevissa asioissa noudatettuja käytäntöjä sekä antaa tuomioistuimille ja muille viranomaisille lausuntoja etu- ja sukunimeä koskevissa asioissa. Lautakunta voi myös tehdä oikeusministeriölle aloitteita suku- ja etunimeä koskevan lainsäädännön kehittämiseksi.

2 § Nimilautakunnan kokoonpano ja päätösvaltaisuus

Asetuksen 2 §:ssä säädettäisiin nimilautakunnan kokoonpanosta ja päätösvaltaisuudesta.

Pykälän ensimmäisen momentin mukaan lautakunnassa on puheenjohtaja ja varapuheenjohtaja sekä neljä muuta jäsentä, joilla kullakin on henkilökohtainen varajäsen. He ovat sivutoimisia ja he toimivat virkavastuulla.

Pykälän toisessa momentissa säädettäisiin lautakunnan puheenjohtajan ja varapuheenjohtajan kelpoisuusvaatimukseksi oikeustieteen muu ylempi korkeakoulututkinto kuin kansainvälisen ja vertailevan oikeustieteen maisterin tutkinto. Muista jäsenistä tulee yhden olla perehtynyt väestötietojen ylläpitokäytäntöihin, yhden sukututkimukseen, yhden suomen kieleen ja nimistöntutkimukseen sekä yhden ruotsin kieleen ja nimistöntutkimukseen. Henkilökohtaisella varajäsenellä edellytettäisiin saman alan asiantuntemusta.

Pykälän kolmannen momentin mukaan lautakunta on päätösvaltainen, kun puheenjohtaja tai varapuheenjohtaja ja vähintään kaksi muuta jäsentä tai varajäsentä osallistuu päätöksentekoon.

3 § Nimilautakunnan jäsenten nimittäminen

Asetuksen 3 §:ssä säädettäisiin lautakunnan jäsenten asemasta. Sen 1 momentin mukaan lautakunnan puheenjohtajan, varapuheenjohtajan sekä muut jäsenet ja heidän varajäsenensä nimitettäisiin viideksi vuodeksi kerrallaan. Nimitys tehtäisiin valtioneuvoston yleisistunnossa.

Pykälän toisessa momentissa säädettäisiin toimivallasta nimittää uusi jäsen tai varajäsen jäljellä olevaksi toimikaudeksi. Toimivalta olisi näiltä osin oikeusministeriöllä. Momentin mukaan lautakunnan sihteerin määräisi oikeusministeriö.

4 § Nimilautakunnan toiminta

Asetuksen 4 §:ssä säädettäisiin tarkemmin lautakunnan toiminnasta. Sen 1 momentin mukaan lautakunta kokoontuu puheenjohtajan tai hänen estyneenä ollessaan varapuheenjohtajan kutsusta. Varapuheenjohtaja johtaa puhetta puheenjohtajan ollessa estynyt. Lautakunta voi asian selvittämiseksi kuulla asiantuntijoita, hankkia lausuntoja tai muita selvityksiä.

Pykälän toisen momentin mukaan oikeusministeriö päättää lautakunnan puheenjohtajan, varapuheenjohtajan, jäsenten, varajäsenten, asiantuntijoiden ja sihteerin palkkioiden perusteista.

Pykälän kolmannen momentin mukaan matkakustannusten korvausten osalta noudatetaan kulloinkin voimassa olevaa valtion virka- ja työehtosopimusta matkakustannusten korvaamisesta.

Pykälän neljännessä momentissa säädettäisiin siitä, että lautakunta vahvistaa itselleen työjärjestyksen, jossa määrätään yksityiskohtaisemmin lautakunnan työskentelystä.

 5 § Nimilautakunnan lausunnot

Asetuksen 5 §:ssä säädettäisiin poikkeuksesta etu- ja sukunimilain 30 §:n 1 momentissa säädettyyn velvollisuuteen pyytää nimilautakunnan lausunto. Säännöksen mukaan lausuntoa ei tarvitsisi pyytää silloin, kun uudissukunimi on kuulunut hakijan esivanhemmalle ja sitä koskeva myöhäisin asiakirjamerkintä on tehty vuoden 1899 jälkeen. Säännös olisi yhdenmukainen etu- ja sukunimilain 30 §:n 1 momentin 3 kohdan kanssa, jossa lausuntopyyntövelvollisuuden ulkopuolelle on rajattu sellainen käytössä oleva esivanhemman sukunimi, jota koskeva myöhäisin asiakirjamerkintä on tehty vuonna 1900 tai sen jälkeen. Rajauksen tarkoituksena on, että maistraatti voisi tehdä itsenäisesti päätöksiä vuonna 1900 tai sen jälkeen väestötietojärjestelmässä tai kirkollisissa rekistereissä tehtyihin merkintöihin luottaen. Lausuntoa olisi tällaisesta hakemuksesta mahdollista pyytää kuitenkin etu- ja sukunimilain 30 §:n 2 momentin nojalla, jos maistraatti katsoisi siihen olevan erityisiä perusteita. Erityisenä syynä voitaisiin pitää esimerkiksi sitä, että esivanhemmalle kuuluneen uudissukunimen oikeinkirjoituksesta tai lainmukaisuudesta muutoin halutaan varmistua. Uudissukunimestä olisi kuitenkin aina tiedotettava etu- ja sukunimilain 29 §:n tarkoittamalla tavalla, vaikka siitä ei pyydettäisi lautakunnan lausuntoa.

6 § Nimiasioissa käytettävät lomakkeet

Asetuksen 7 §:ssä säädettäisiin Väestörekisterikeskuksen tehtäväksi vahvistaa ja asettaa saataville lomakkeet, joille nimiasioissa edellytettävät asiakirjat laaditaan. Säännöksen mukaan tällaisille lomakkeille voitaisiin laatia seuraavissa etu- ja sukunimilain lainkohdissa tarkoitetut asiakirjat:

1. 16 §:n 1 momentin 4 ja 5 kohdassa tarkoitettu suostumus;
2. 20 §:n 2 momentissa tarkoitettu suostumus;
3. 22 §:ssä tarkoitettu ilmoitus etunimestä;
4. 23 §:ssä tarkoitettu ilmoitus sukunimestä;
5. 24 §:ssä tarkoitettu ilmoitus sukunimen muuttamisesta;
6. 25 §:ssä tarkoitettu hakemus etu- tai sukunimen muuttamiseksi;
7. 29 §:n 2 momentissa tarkoitettu muistutus;
8. 35 §:n 3 momentissa tarkoitettu vaatimus Suomen lain soveltamisesta.

7 § Uudissukunimestä tiedottaminen

Asetuksen 7 §:ssä ehdotetaan säädettäväksi tarkemmin maistraattien tiedottamisesta uudissukunimen hakemista koskevassa asiassa. Lain 29 §:n 1 momentin mukaan maistraatin on katsoessaan, ettei uudissukunimen hyväksymiselle ole estettä, julkaistava verkkosivuillaan tiedote haetusta uudissukunimestä. Asetuksen 7 §:n 1 momentissa ehdotetaan säädettäväksi siitä, että maistraatin olisi verkkosivuilla julkaistavassa tiedotteessa ilmoitettava haetun uudissukunimen lisäksi ainakin mahdollisuudesta tehdä etu- ja sukunimilain 29 §:n 2 momentissa tarkoitettu muistutus, lomakkeesta, jolla muistutus voidaan tehdä sekä muistutuksen tekemisen määräajasta.

Pykälän toisessa momentissa korostettaisiin uudissukunimen hakijan yksityisyydensuojaa. Sen mukaan tiedotteessa ei saisi julkaista hakijasta haetun uudissukunimen lisäksi muita tietoja.

8 § Toimivaltainen viranomainen

Asetuksen 8 §:ssä säädettäisiin toimivaltaisista viranomaisista etu- ja sukunimilain 35 §:n 3 momentissa tarkoitetun vaatimuksen esittämisessä. Vaatimus Suomen lain soveltamisesta on pykälän mukaan tehtävä ilmoittamalla Suomen lain mukainen sukunimi tai etunimi mille tahansa maistraatille. Vieraassa valtiossa ilmoitus voidaan antaa Suomen edustustolle, jonka tulee toimittaa ilmoitus Väestörekisterikeskukselle.

**Asetuksen vaikutukset**

Asetuksella ei ole taloudellisia vaikutuksia, jotka tulisi kattaa viranomaisten kehysmäärärahojen ulkopuolella.

**Asetuksen valmistelu**

Asetus on valmisteltu virkatyönä oikeusministeriössä yhteistyössä nimilautakunnan, maistraattien ja Väestörekisterikeskuksen kanssa. Esityksestä on pyydetty lausunto valtiovarainministeriöltä, ulkoministeriöltä, nimilautakunnalta, Itä-Suomen aluehallintoviraston maistraattien ohjaus- ja kehittämisyksiköltä, maistraateilta, Väestörekisterikeskukselta, Ahvenanmaan valtionvirastolta, Suomen evankelisluterilaiselta kirkolta, Ortodoksiselta kirkolta ja Kotimaisten kielten keskukselta.

Lausunnonantajat esittivät…

Asetus on tarkastettu oikeusministeriön lainvalmisteluosaston laintarkastusyksikössä.

**Voimaantulo**

Asetuksen on tarkoitus tulla voimaan 1.1.2019.